Virallinen lehti nro C 323 , 04/12/1995 s. 0118



B4-1360, 1369, 1374, 1382, 1404 ja 1413/95 Päätöslauselma jalkaväkimiinoja ja laseraseita käsitelleen kansainvälisen konferenssin epäonnistumisesta Euroopan parlamentti, joka A. palauttaa mieleen tästä asiasta aikaisemmin antamansa päätöslauselmat, erityisesti 29. kesäkuuta 1995 antamansa päätöslauselman maamiinoista ja sokeuttavista laseraseista ((EYVL C 183, 17.7.1995, s. 44)) ja päätöslauselman «jalkaväkimiinat: murhaava este kehitykselle» ((EYVL C 183, 17.7.1995, s. 47)), B. pahoittelee sitä, että Wienissä järjestetty tiettyjä tavanomaisia aseita käsitellyt Yhdistyneiden kansakuntien seurantakonferenssi ei päässyt olennaisesti eteenpäin estääkseen valmistamasta, viemästä ja käyttämästä maamiinoja, jotka aiheuttavat pelottavan määrän hengenmenetyksiä ja vammautumisia joka päivä, C. pahoittelee sitä, että muut jäsenvaltiot eivät ole seuranneet Belgian esimerkkiä ja lakanneet valmistamasta, viemästä ja käyttämästä jalkaväkimiinoja, ja pitää tervetulleena Ranskan hallituksen ilmoitusta, jonka mukaan se lopettaa näiden aseiden viennin ja vähentää suuria jalkaväkimiinojen varastojaan, D. ottaa huomioon, että eri puolille maailmaa on sijoitettu noin sata miljoonaa miinaa ja että niiden uhriksi joutuu vuosittain 25 000 siviiliä, joista suurin osa on lapsia, E. ottaa huomioon, että vuosittain valmistetaan yhä useita miljoonia uusia miinoja, F. ottaa huomioon, että tarvittaisiin yli 30 miljardia dollaria miinojen poistamiseksi maailmasta, G. pitää tervetulleena Yhdysvaltain hallituksen ilmoitusta, jonka mukaan se lakkaa kehittämästä eräitä sokeuttavia laseraseita, mutta pahoittelee sitä, että se ei lakannut kehittämästä kaikkia tämän tyyppisiä aseita, H. pitää tervetulleena sopimusta tiettyjä tavanomaisia aseita koskevan yleissopimuksen pöytäkirjasta, joka rajoittaa sokeuttavien laseraseiden käyttöä ja siirtoa, mutta pahoittelee sitä, että pöytäkirjassa ei kielletä sokeuttavien laseraseiden valmistusta ja että siinä on aukkoja joidenkin sokeuttavien laseraseiden valmistuksen, käytön ja siirtojen sallimiseksi, mukaan lukien aseet, joiden kohteena ovat optiset järjestelmät, I. uskoo, että tahallinen sokeuttaminen on sodankäyntimenetelmänä hirvittävä ja vastoin vakiintuneita tapoja, ihmisyyden periaatteita ja yleistä omaatuntoa, J. kiinnittää huomiota tähän liittyvään ongelmaan, joka koskee muita räjähtämättömiä aseita, kuten pommit ja kranaatit, jotka runtelevat Laosia ja Kambutseaa; Euroopan parlamentti, joka 1. Toistaa vaatimuksensa jalkaväkimiinojen ja niiden osien täydellisestä kieltämisestä, joka kattaa näiden aseiden valmistuksen, varastoinnin, kuljettamisen, myynnin, viennin ja käyttämisen; kehottaa kaikkia jäsenvaltioita julistamaan välittömästi tällaisen kiellon Euroopan unionissa yhteisen ulko- ja turvallisuuspolitiikan puitteissa toteutettavana yhteisenä toimena; 2. Kehottaa jäsenvaltioita ratifioimaan laseraseita koskevan pöytäkirjan viipymättä ja varauksetta; 3. Pitää tervetulleena päätöstä kutsua koolle ensi vuoden alussa seurantakonferenssi, ja kehottaa kaikkia jäsenvaltioita hyödyntämään tätä tilaisuutta jalkaväkimiinojen ja kaikkien sokeuttavien laseraseiden kattavan kieltämisen edistämiseen; 4. Painottaa sitä, että tällaiset toimet eivät ainoastaan vähentäisi inhimillisiä kärsimyksiä Afganistanin, Angolan, Kambutsean, Mosambikin ja Somalian kaltaisissa sodan runtelemissa erittäin köyhissä maissa, vaan myös lisäisivät EU:n vaikutusvaltaa kansainvälisissä aseriisuntaa ja aseiden valvontaa käsittelevissä neuvotteluissa ja nostaisivat EU:n arvovaltaa; 5. Pyytää neuvostoa ja komissiota toteuttamaan erityisen ohjelman miinojen poistamiseksi ja näiden aseiden uhreiksi joutuneiden siviilien kuntouttamiseksi; 6. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Yhdistyneiden kansakuntien pääsihteerille, Wienin kansainvälisen konferenssin puheenjohtajalle, Yhdysvaltain kongressin molemmille kamareille, AKT:n ja EU:n yhteisen edustajakokouksen puheenjohtajille, Punaisen ristin kansainväliselle komitealle ja kansainvälisen maamiinojen kieltämiseen pyrkivän kampanjan järjestäjille.